Ahat cfant-d i zzman n yiɣil, asmi yal adrum yerra d uqerru-s, yella akken bɣant twaculin yettekkan deg-s. Tizqaqin n taddart, cfant-d i tmeddurt n wid yellan ɣer-sent. Anwa i d amessedrar wer nekki ara seg webrid-nnsent, ur nessared ara si tala-nnsent neɣ ur neqqim ara ɣef teḥnayin n tejmiɛt i tentiqerben. Tizqaqin d nitenti, i yessemlalen wid yemmuten d wid yeddren. At taddart akk ẓran: tineṭlin yellan di tezqaqin d tiwwura ɣer tmeddurt n dihen akkin i tudert, d aya i sen-d-qqaren imɣaren di tejmiɛt, nutni ttamnen: win yeɛyen di tikli ɣef akal ad yinig ɣer ddaw-as ad yesteɛfu.